द आयरिशमैन (२०१९ फ़िल्म)
द आयरिशमैन २०१९ की एक अमेरिकी क्राइम फिल्म है। मार्टिन स्कोर्सेसे द्वारा निर्देशित और निर्मित इस फ़िल्म को स्टीवन ज़ैलियन द्वारा लिखा गया है, और यह चार्ल्स ब्रांट की २०० की पुस्तक आई हर्ड यू पेंट हाउसेस पर आधारित है। रॉबर्ट डी नीरो, ऍल पचिनो और जो पेशी ने फिल्म में मुख्य भूमिकाएं निभाई हैं, जबकि रे रोमानो, बॉबी कैनवले, एना पैक्विन, स्टीफन ग्राहम, स्टेफ़नी कर्ट्ज़ुबा, जेसी प्लेमन्स, और हार्वी काइटेल ने अन्य सहायक भूमिकाओं का निर्वहन किया है। फिल्म एक ट्रक ड्राइवर फ्रैंक शीरन (डी नीरो) का अनुसरण करती है, जो डकैत रसेल बुफालिनो (पेशी) और उसके अपराध परिवार से जुड़ा एक हिटमैन बन जाता है, और शक्तिशाली टीमस्टर जिमी हॉफा (पचिनो) के लिए भी काम करता है। कई वर्षों से लंबित पड़े रहने के बाद सितंबर २०१४ में, द आयरिशमैन को साइलेंस (२०१६) के बाद स्कोर्सेसे की अगली फिल्म के रूप में घोषित किया गया था। डी नीरो, जिन्होंने निर्माता के रूप में भी काम किया था, और पचिनो के जुड़ने की उसी महीने पुष्टि की गई थी। पेशी भी इस भूमिका के लिए कई बार पूछे जाने के बाद अपनी अनौपचारिक सेवानिवृत्ति को ठुकराकर फ़िल्म से जुड़ गए। प्रिंसिपल फोटोग्राफी सितंबर २०१७ में न्यूयॉर्क शहर में और लांग आईलैंड के माइनोला और विलिस्टन पार्क खंडों में शुरू हुई, और मार्च २०१८ में समाप्त हो गई। $१५९ मिलियन के उत्पादन बजट और २०९ मिनट के रनटाइम के साथ, यह स्कोर्सेसे के करियर की अब तक की सबसे महंगी और सबसे लंबी फिल्मों में से एक है। द आयरिशमैन का विश्व प्रीमियर २७ सितंबर २०१९ को ५७वें न्यूयॉर्क फिल्म महोत्सव में हुआ था, और फिर १ नवंबर २०१९ को इसकी एक सीमित नाटकीय रिलीज हुई, जिसके बाद २७ नवंबर २०१९ से यह नेटफ्लिक्स पर डिजिटल स्ट्रीमिंग के लिए उपलब्ध हो गयी थी। फिल्म ने समीक्षकों से अति सकारात्मक प्रतिक्रियाएँ प्राप्त की; स्कोर्सेसे के निर्देशन की और डी नीरो, पचिनो और पेशी के प्रदर्शन की विशेषकर प्रशंशा की गयी।